Article: La Xarnoppix-USB-MCP. Perspectives del seu autor
2006-01-11 00:00:00

Per [Lluí­s Gra](http://serni.net/)[s](http://serni.net/) serni@serni.net  
11/01/2006 A principis del 2004, fruit de la voluntat d'implementar una solució TIC i basada en GNU/Linux a les aules de l'escola on exerceixo, començo a treballar en el tema de les distribucions autònomes pensant en facilitar un desplegament ràpid d'una distribució amb programari educatiu i en català.   
Les distribucions autònomes (live en anglès) permeten arrencar un escriptori GNU/Linux complet a partir d'un CD/DVD o, fins i tot, d'altre tipus dispositius portables. El sistema no modifica al disc dur de l'ordinador i simplement es carrega a la memòria RAM. A diferència dels sistemes tradicionals, atès que els CD/DVD emprats s'utilitzen en mode només de lectura, no és possible fer-hi canvis persistents i cal recórrer a discs durs o altres components que ja puguin haver-hi en l'ordinador si volem conservar allò que puguem haver fet entre sessió i sessió d'ús. L'alternativa és pensar en instal·lar definitivament la distribució en el nostre disc dur. Entre les distribucions operatives de GNU/Linux més conegudes actualment tenim la [Knoppix](http://www.knoppix.org/) o la [Ubuntu Linux Live](http://www.ubuntulinux.org) i les catalanes com [Càtix](http://www.catix.org/), [Catux-usb](http://www.catux.org/catux-usb/), [Einam](http://lafarga.upc.edu/projects/gnupcix/), [K-DEMar](http://www.k-demar.org), etc.  


Amb tot això, la primera versió de la [Xarnoppix](http://xarnoppix.software-libre.org/), la 0.9, sorgeix com una simple remasterització d'una Knoppix. Ben aviat, m'adono que malgrat l'excel·lent funcionament i detecció de maquinari de les Knoppix, el gran nombre de personalitzacions en compliquen el manteniment i l'actualització. Aquest fet m'encara al projecte [Metadistros](http://metadistros.software-libre.org), que planteja una estructura de treball més generalista, basada en el concepte del «calçador» i l'ús del sistema de fitxers [squashfs](http://squashfs.sourceforge.net) en comptes del [cloop](http://www.knoppix.net/wiki/Cloop). D'aquesta època tenim les Xarnoppix 1.0, 1.1, 1.2 i 1.3, amb nuclis de la sèrie 2.4.x, i posteriorment, les versions 2.0 i 2.1, amb nuclis 2.6.x. Amb les versions 3.0 i 3.1 s'introdueix el sistema de fitxers [unionfs](http://www.fsl.cs.sunysb.edu/project-unionfs.html) i l'estructura de treball és una adaptació basada en [Debian](http://www.debian.org) dels [«linux-live scripts»](http://www.linux-live.org) que empra la també distribució operativa [Slax](http://slax.linux-live.org/).  
Com cada vegada es feia més difícil encabir tot el programari interessant dins els límits d'un CD, sorgeix la Xarnoppix-3.2 en format DVD ([descàrrega](https://www.softcatala.org/pub/knoppix/xarnoppix/Xarnoppix-3.2-DVD.iso)), on s'incorpora l'ús de les [initramfs-tools](http://packages.debian.org/unstable/utils/initramfs-tools) amb l'afegitó del «mode autònom» ([Juanje Ojeda, Guadalinex 2005](http://ws314.juntadeandalucia.es/guadalinex2005/generation_system/live)). Aquesta serà molt probablement la darrera versió disponible en format CD o DVD.   
[![Xarnoppix captura](/articles/xarnoppix_oriol.jpg)](/artciles/xarnoppix_oriol_L.png) Captura de pantalla de la Xarnoppix mostrar un escriptori amb el joc [Pingus](http://pingus.seul.org/) i les configuracions d'arrencada de forma emulada.

Afortunadament, sembla que la comunitat educativa de Catalunya ben aviat podrà disposar d'una distribució específica i amb suport institucional [basada en OpenSuse.org](http://www.xtec.es/at_usuari/linux.htm). Per aquest motiu, i d'altres de caire operatiu, he derivat els meus esforços cap al format «USB Live», més ràpid, còmode i portable. La Xarnoppix-3.4-USB és el primer resultat d'aquest replantejament, un petit monstre per a llapis USB d'1 GB. La darrera evolució d'aquesta és la Xarnoppix-USB-MCP, que implementa un mecanisme de persistència on, d'una manera senzilla i a diferència d'altres distribucions operatives, hi podrem guardar directament vàries configuracions personalitzades, escriptoris diferents, configuracions de xarxa, instal·lar programari específic per a cada configuració, etc. Tot això en la mateixa memòria USB i després d'haver tornat a iniciar la màquina. 

[![Xarnoppix Softcatalà](/articles/xarnoppix_softcatala.jpg)](/articles/xarnoppix_softcatala_L.png) Captura de pantalla de la Xarnoppix mostrant quatre configuracions diferents emmagatzemades al mateix dispositiu USB. Per a aquells més agosarats que vulguin provar la Xarnoppix, hi ha tot el necessari a: <https://www.softcatala.org/pub/knoppix/xarnoppix/persistent/> juntament amb un fitxer «llegiu-me.txt» on s'explica com preparar un dispositiu USB, crear-se un mateix una versió gairebé completament personalitzada i «trastejar» amb la infraestructura que permet el funcionament en un mode plenament autònom.  


## Enllaços

  * [Xarnoppix](http://xarnoppix.software-libre.org/)
  * [Projecte Knoppix en català](http://www.softcatala.org/projectes/knoppix/)
  * [Linux en català](http://linux.softcatala.org)

Aquest document és sota llicència de [Reconeixement-CompartirIgual](http://creativecommons.org/licenses/by-sa/2.5/) de Creative Commons.